<classify> WAZIRI wa Elimu, Sayansi na Teknolojia, Profesa Joyce Ndalichako amemtaka Mkurugenzi wa Taasisi ya Kuzuia na Kupambana na Rushwa Takukuru, Diwani Athumani kuanzia wizarani kwake kuchunguza wala rushwa.Amedai kuwa, baadhi ya maofisa wake hawafanyi kazi inavyotakiwa ikiwa ni pamoja na kutosimamia miradi kwa umakini na kusababisha wizara hiyo kutajwa kuwa miongoni mwa taasisi zenye harufu ya rushwa.Alitoa ombi hilo baada ya kuwasili mjini Shinyanga jana kukagua ukarabati na ujenzi wa majengo ya Chuo cha Ualimu Shinyanga Shycom yaliyogharimu zaidi ya Sh bilioni 4.8 na kukuta mambo yako ndivyo sivyo ikiwa ni pamoja na Mkuu wa Chuo hicho, Pascal Highmagwa kujiingiza kwenye ujenzi kwa kumtetea mkandarasi ambaye amechelewesha mradi na kusababisha majengo kutokamilika kwa wakati.Mimi naomba Mkurugenzi wa Takukuru Diwani Athumani angeanzia Wizara ya Elimu kwani inaonekana baadhi ya maofisa elimu wako pamoja na wakandarasi wanaochelewesha kazi akiwemo mkuu wa chuo hiki ambaye katika taarifa yake anaonekana kueleza vitu ambayo havipo na kumtetea mkandarasi, amesema Waziri Ndalichako na kuagiza mkuu huyo wa chuo kuondolewa katika wadhifa.Takukuru ilitangaza wiki hii inachunguza taasisi 13 na miradi 93 miradi 93 iliyobainika katika Ripoti ya Tathmini ya Utendaji ya Mamlaka ya Udhibiti wa Ununuzi wa Umma PPRA kwa mwaka 201617 kuwa ina viashiria vya rushwa na kati ya taasisi zilizotajwa ilikuwa ni Wizara ya Elimu, Sayansi na Teknolojia.Inadaiwa mradi huo kwa ujumla ulikuwa umegawanywa sehemu mbili na kupatiwa wakandarasi wawili ambao ni Masasi Construction Company aliyemaliza kwa wakati na Afriq Engineering Construction Company aliyechelewa kukamilisha mradi ambao mkataba ulisainiwa kwa pamoja Agosti mwaka 2016.Profesa Ndalichako alienda kukagua maendeleo ya ukarabati na ujenzi wa majengo ya chuo hicho yaliyogharmu Sh bilioni 9.4 huku akisema kuwa chuo hicho ni kati ya vyuo vinne vinavyokarabatiwa nchini kwa kupatiwa fedha, Sh bilioni 36 kwa ufadhili wa fedha kutoka Canada na Tanzania.Wizara yangu imetajwa kuwa na harufu ya rushwa. Wachunguzwe maofisa wa elimu waliompa kazi mkandarasi huyu kutoka kampuni ya Afriq Engeneering kwani alishaonywa mara tatu, mara ya kwanza Desemba mwaka 2016. Miezi minne iliyopita alipewa onyo na mshauri anayesimamia mradi, amesema.Amesema mkandarasi huyo Afriq Engineering alipewa onyo la pili mwaka 2017 baada ya kuomba kuongezewa muda mpaka Septemba mwaka 2018 na mshauri aliomba mkataba uvunjwe lakini jambo la kushangaza baadhi ya watendaji kwenye wizara yake wamempatia fedha nyingine, Sh milioni 244.8, Oktoba 2, mwaka huu wakati mkandarasi huyo alichunguzwa na akaonekana hafanyi kazi ipasavyo.Waziri Ndalichako amesema mkandarasi alipopatiwa Sh bilioni 4.8 alisimama kujenga kwa miaka miwili na aliposikia Waziri anaenda ziara kwenye chuo hicho alikimbia haraka kutafuta mafundi na kuwaweka kazini kudanganya alikuwepo siku zote na Mkuu wa Chuo katika taarifa yake alimtetea anafanya kazi.Kwa taarifa iliyotolewa eti zimetumika Sh milioni 753 kukarabati bwalo la chakula la chuo ambalo limeonekana sakafu ni chakavu zina nyufa, buibui huku rangi yake inayodaiwa kupakwa imepauka na haioneshi kama ukuta ulipakwa rangi mpya... pia wamedai kununua nyavu za kuzuia mbu kwenye madirisha. Hiyo siyo sababu yakutumia kiasi chote hicho cha fedha, amesema Waziri Ndalichako.Alisema Rais John Magufuli alieleza fedha za umma zikiliwa zitatapikwa hivyo wahusika waombe Mungu kabla Takukuru haijafika fedha hizo ziwe zimerudishwa.Ameagiza mkuu wa chuo aliyemtetea mkandarasi, aondolewe, awekwe mtu mwenye uchungu, mzalendo atakayesimamia vizuri rasilimali za umma.Amesema Serikali imetoa Sh bilioni 36 kuongeza majengo mengine na ukarabati wa miundombinu kwa vyuo vinne kati ya vyuo 17 vilivyopo ,Ngangali, Ndala, Mbugusi na Shycom iliyopewa Sh bilioni 9.4.Makamu Mkuu wa Chuo Kikuu cha Ardhi ARU, Profesa Evaresto Liwa ambaye alikuwa mshauri kwenye mradi huo alisema mradi huo ulianza mwaka 2016 na ulitakiwa kukamilika April 2018.Amesema mradi huo ulikuwa wakandarasi kutoka kampuni mbili, Masasi Construction iliyokamilisha kwa wakati bweni moja lenye kuchukua wanafunzi 38 na nyumba ya walimu yenye ghorofa moja.Profesa Liwa amesema alishauri kuhusu mkataba wa mkandarasi Afriq Engeneering uvunjwe lakini hakusikilizwa na matokeo yake aliona amepewa fedha zaidi kuendelea na mradi baada ya kuomba mpaka Septemba kuwa atakuwa amekamilisha lakini hakuna dalili kwani hadi sasa hakuna jengo alilokamilisha.Mkuu wa Wilaya ya Shinyanga, Jasinta Mboneko aliyemwakilisha Mkuu wa Mkoa wa Shinyanga amesema hawahitaji wakandarasi wababaishaji na wasio wazalendo na kuwataka kuhakikisha wanafanya kazi kulingana na fedha walizolipwa na alimhakikishia waziri atasimamia agizo la mwezi mmoja akamilishe.Mkuu wa Chuo Shycom, Paschal Highmagway alisema kilianzishwa mwaka 1965 na mwaka 1970 kilichukuliwa na Serikali.Mwaka 1975 kilianzishwa kidato cha tano na sita mchepuo wa biashara na mwaka 1982 yakaanzishwa masomo ya biashara na mwaka 2007 Stashahada ya Ualimu wa Biashara.Alisema chuo hicho mpaka sasa kina wakufunzi 29, wa kiume ni 19 na wa kike 10 na mwaka 201516 chuo hicho kilisimama na kukawa hakuna wahitimu baada ya serikali kutaka kukarabati majengo yake.Alisema ukarabati huo ulianza mwaka 2016 2018 na mkandarasi kupewa miezi 80 hadi Aprili, mwaka huu lakini serikali ilimwongezea muda na ujenzi ukikamilika bweni moja litakuwa na uwezo mkubwa wa kuchukua wanafunzi 521 lakini majengo yaliyokuwepo sasa yana uwezo wa kuchukua wanafunzi 219.Baada ya Waziri Ndalichako kukataa taarifa yake kwa kuwa alimtetea mkandarasi, Highmagway alisema kuwa hilo hawezi kulipinga na kwamba hana kinyongo na uamuzi wa kuvuliwa madaraka.Msimamizi kutoka Afriq Engeneering Construction, Koyanga Thadeus alisema baada ya Waziri kuwapa mwezi mmoja wawe wamekamilisha majengo yote, atatekeleza maagizo hayo hivyo hana cha kusema.  <topic>: KITAIFA 